โครงการแจกเงินภาครัฐ ทำให้คนไทย เข้าระบบภาษี จำนวนมาก
ทำไมโครงการแจกเงินเหล่านี้ ถึงจะทำให้รัฐมีรายได้เพิ่มขึ้นกว่าล้านล้านบาท ลงทุนแมนจะเล่าให้ฟัง
4 ม.ค. 2566

โครงการแจกเงินภาครัฐ ทำให้คนไทย เข้าระบบภาษี จำนวนมาก /โดย ลงทุนแมน
คนไทยทุกคนน่าจะรู้จัก หรือเคยได้ใช้สิทธิ์โครงการต่าง ๆ ของรัฐบาลมาแล้ว ไม่ว่าจะเป็น
- บัตรสวัสดิการแห่งรัฐ
- คนละครึ่ง
- ช้อปดีมีคืน
และอื่น ๆ อีกหลายโครงการ
โดยวัตถุประสงค์หลักของโครงการเหล่านี้ นอกจากจะเป็นการแจกเงิน เพื่อกระตุ้นเศรษฐกิจ และช่วยเหลือประชาชนแล้ว
ยังมีวาระซ่อนเร้นอีกเรื่องหนึ่ง คือการตามเก็บภาษีที่ควรจะเก็บได้ ซึ่งหากทำได้ จะทำให้รัฐบาลมีรายได้จากภาษีเพิ่มขึ้นกว่า 1.3 ล้านล้านบาท เลยทีเดียว
ทำไมโครงการแจกเงินเหล่านี้ ถึงจะทำให้รัฐมีรายได้เพิ่มขึ้นกว่าล้านล้านบาท ลงทุนแมนจะเล่าให้ฟัง
╔═══════════╗
ภาวะเงินเฟ้อ ตลาดผันผวนแบบนี้ ติดตามข่าวเศรษฐกิจแบบเน้น ๆ จากหลายเพจได้ใน Blockdit - คอนเทนต์แพลตฟอร์มที่มีผู้ใช้งานเป็นประจำ 2 ล้านคน ลองใช้ฟรี 
╚═══════════╝
วาระซ่อนเร้นที่ว่า ก็คือ การนำธุรกิจต่าง ๆ เข้าสู่ระบบการจัดเก็บภาษีนั่นเอง
สังเกตได้จากโครงการรัฐหลายโครงการ ที่ร้านค้าจะต้องสมัครเข้าร่วม เช่น คนละครึ่ง บัตรสวัสดิการแห่งรัฐ จะต้องรับเงินจากลูกค้าผ่านแอปพลิเคชัน ถุงเงิน ซึ่งเป็นแพลตฟอร์มของรัฐบาล
รวมไปถึงโครงการช้อปดีมีคืน ที่ทำให้ร้านค้าต้องจดทะเบียนภาษีมูลค่าเพิ่ม หรือ VAT เพื่อออกใบกำกับภาษีให้ลูกค้านำไปใช้ลดหย่อนภาษีได้
สิ่งนี้เองที่ทำให้รายได้ของร้านค้าต่าง ๆ ที่เคยเป็นความลับ จะไม่เป็นความลับอีกต่อไป เพราะทุกรายการซื้อขายที่เกิดขึ้น จะสามารถตรวจสอบได้
ซึ่งฐานข้อมูลรายได้ หรือเงินที่วิ่งเข้าออกจากบัญชีเหล่านี้เอง ที่จะทำให้ภาครัฐสามารถนำไปอ้างอิง และตามเก็บภาษีได้อย่างแม่นยำมากขึ้น หรือบางรายการอาจเป็นภาษีที่ไม่เคยเก็บได้มาก่อน
ทำให้มีพ่อค้าแม่ค้าจำนวนมาก ออกมาโวยวายว่าโดนเรียกเก็บภาษีหลังเข้าร่วมโครงการรัฐ โดยเฉพาะโครงการคนละครึ่ง และมีบางร้านที่ยกเลิกไม่เข้าร่วมโครงการอีกต่อไป เพราะกลัวว่าจะโดนตรวจสอบรายได้ และเรียกเก็บภาษีย้อนหลัง
แล้วทำไมรัฐบาลถึงต้องพยายามนำธุรกิจต่าง ๆ เข้าสู่ระบบภาษี ซึ่งบางคนอาจมองว่า เป็นการขูดรีดกับธุรกิจรายย่อย
คำตอบของเรื่องนี้คือ การเสียภาษี เป็นหน้าที่ของประชาชนทุกคนในประเทศ ซึ่งถูกระบุไว้ในรัฐธรรมนูญ ไม่ว่าจะเสียมาก เสียน้อย หรือไม่เสียเลย ก็ต้องอยู่ในระบบการจัดเก็บภาษีของหน่วยงานรัฐ
แต่ประเด็นคือ ยังมีคนไทยจำนวนมากที่ยังระบุไม่ได้ด้วยซ้ำว่ามีรายได้เท่าไร และต้องเสียภาษีมากน้อยขนาดไหน
เพราะจากข้อมูลของธนาคารโลก พบว่า ประเทศไทยมีเศรษฐกิจนอกระบบ สูงถึง 45% ของ GDP ซึ่งสูงเป็นอันดับที่ 8 ของโลก
และหากเราสามารถดึงให้กลุ่มธุรกิจนอกระบบเหล่านี้ เข้ามาอยู่ในระบบได้ ประเทศไทยจะมีขนาดเศรษฐกิจที่ใหญ่ถึง 26 ล้านล้านบาท ซึ่งมากกว่าทั้งสวีเดน และเบลเยียมเลยทีเดียว
และเศรษฐกิจนอกระบบนี้เอง ที่ทำให้รัฐบาลต้องสูญเสียรายได้จากภาษีไปถึง 1.3 ล้านล้านบาทต่อปี ซึ่งเป็นจำนวนเงินที่สามารถนำไปพัฒนาโครงการต่าง ๆ ได้มากมาย
จึงไม่น่าแปลกใจว่า ทำไมรัฐบาลถึงได้พยายามอย่างมากกับการดึงเอาธุรกิจนอกระบบ เข้าสู่ระบบภาษี ด้วยการออกนโยบายต่าง ๆ นานา
เพราะถึงแม้จะต้องลงทุนแจกเงินให้ประชาชน จนหมดเงินไปเป็นแสนล้านบาท แต่ก็เป็นการยิงปืนนัดเดียวได้นกสองตัว
นกตัวแรกคือ การกระตุ้นเศรษฐกิจตามที่ประกาศไว้ในแต่ละโครงการ ไม่ว่าจะกระตุ้นการใช้จ่าย หรือสนับสนุนการท่องเที่ยว
และนกอีกตัวคือ วาระซ่อนเร้น ที่ภาครัฐต้องการให้คนไทยทุกคนเข้าสู่ระบบภาษี และจัดเก็บภาษีได้มากขึ้นนั่นเอง..
╔═══════════╗
ภาวะเงินเฟ้อ ตลาดผันผวนแบบนี้ ติดตามข่าวเศรษฐกิจแบบเน้น ๆ จากหลายเพจได้ใน Blockdit - คอนเทนต์แพลตฟอร์มที่มีผู้ใช้งานเป็นประจำ 2 ล้านคน ลองใช้ฟรี 
╚═══════════╝
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
YouTube - 
TikTok - 
Spotify - 
Apple Podcasts - 
Soundcloud - 
References
-
-